Алесь Бяляцкі атрымаў кароткатэрміновае спатканне з роднымі - паводле ПЦ "Вясна"21 жніўня адбылося спатканне зняволенага старшыні праваабарончага цэнтра "Вясна" Алеся Бяляцкага з жонкай Наталляй Пінчук і сястрой Вольгай. Гэта першая двухгадзінная сустрэча праваабаронцы са сваякамі ад снежня 2012 года. Па словах Наталлі Пінчук, “Алесь паведаміў, што адчувае сябе добра, настрой ў яго бадзёры". Аднак, - удакладніла Пінчук, - знаходжанне ў папраўчай калоніі ў Бабруйску цягам 2 гадоў нармальным станам назваць, безумоўна нельга. Праваабаронца Алесь Бяляцкі па–ранейшаму працуе на швейнай вытворчаці, шмат чытае, з газет ведае пра асноўныя падзеі на волі. Пад час сустрэчы ён цікавіўся жыццём сваіх блізкіх і знаёмых, іншымі навінамі. Сёлета,калі нічога не зменіцца, павінны адбыцца яшчэ два спатканні Бяляцкага са сваякамі: адно доўгатэрміновае і адно кароткатэрміновае. Нагадаем, што 7 жніўня, таксама пасьля доўгага перапынку, зняволенаму кіраўніку “Вясны” перадалі харчовую перадачу. З сакавіка па чэрвень 2012 года Алесь Бяляцкі атрымаў тры вымовы, адна з якіх прывяла да страты права наведвання. Пасля трох вымоваў, у чэрвені 2012 года праваабаронца быў названы “злосным парушальнікам”, што прывяло да пазбаўлення яго права на амністыю 2012 года. У жніўні 2012 года ён атрымаў яшчэ дзве вымовы за нязначныя парушэнні рэжыму.